SCC คาดยอดขายวัสดุก่อสร้างปี 60 โต 3% รุกพัฒนาสินค้า-จัดกิจกรรมกระตุ้น
SCC คาดยอดขายวัสดุก่อสร้างปี 60 โต 1-3% รุกพัฒนาสินค้า-จัดกิจกรรมกระตุ้นตลอดทั้งปี
6 ก.พ. 2560

นายนิธิ ภัทรโชค ผู้ช่วยผู้จัดการใหญ่-ตลาดในประเทศ ธุรกิจเอสซีจี ซิเมนต์-ผลิตภัณฑ์ก่อสร้าง เครือบริษัท ปูนซิเมนต์ไทย จำกัด (มหาชน) หรือ SCC เปิดเผยว่า ภาพรวมตลาดอสังหาริมทรัพย์และวัสดุก่อสร้างในปีนี้ค่อนข้างทรงตัว แต่ยังมองเห็นปัจจัยบวก 3 ปัจจัย ได้แก่ การลงทุนพื้นฐานด้านคมนาคมของภาครัฐที่จะส่งผลให้เมืองขยายตัว ทำให้เกิดการก่อสร้างบ้านและคอนโดมิเนียมตามมา ,การที่ผู้บริโภคบางส่วนหมดภาระผ่อนหนี้ในโครงการรถยนต์คันแรกไปตั้งแต่ปลายปีที่ผ่านมา รวมถึงราคาพืชผลทางการเกษตรที่ปรับตัวดีขึ้นต่อเนื่อง ส่งผลให้ผู้บริโภคมีกำลังซื้อมากขึ้นด้วย
โดยทิศทางการดำเนินงานของกลุ่มธุรกิจ จะเน้นการเสนอนวัตกรรมสินค้าที่มีมูลค่าเพิ่ม (HVA) ด้วยเทคโนโลยีระบบการก่อสร้างและรูปแบบการอยู่อาศัยที่มี Performance เป็นระดับขั้นที่แตกต่างตามความต้องการของผู้อยู่อาศัย เพื่อลงชิงส่วนแบ่งตลาด พร้อมอัดแคมเปญกระตุ้นกำลังซื้ออย่างต่อเนื่องตลอดทั้งปี เชื่อว่าจะช่วยหนุนยอดขายของกลุ่มธุรกิจในปีนี้เติบโต 1-3%
“จากกลยุทธ์การพัฒนานวัตกรรมสินค้า บริการ ช่องทางการจัดจำหน่าย ตลอดจนกิจกรรมการตลาดที่คำนึงถึงลูกค้าเป็นหลัก เรามั่นใจว่าจะช่วยผลักดันให้ผลการดำเนินธุรกิจในปีนี้เติบโต 1-3% ในทิศทางเดียวกับตลาด” นายนิธิ กล่าว
            